
Uznesenie Okresný súd Galanta, samosudcom JUDr. Miroslavom Studenčanom, dňa 12.02.2026 v Galante takto rozhodol: Súd, podľa § 470 ods. 1 Tr. poriadku, s poukazom na § 92 ods. 1 písm. b) Tr. zákona, odsúdenie A. B., nar. XX.XX.XXXX v Nitre, bytom C. D. E. XXX, v trestnej veci Okresného súdu Galanta, sp. zn. 3T/115/2005 z a h l a d z u j e . odôvodnenie: Odsúdený si na tunajší súd podal žiadosť o zahladenie odsúdenia trestu uloženého Okresným súdom Galanta, rozsudkom sp. zn. 3T/115/2005, zo dňa 24.03.2006, právoplatným dňa 19.04.2006, ktorým mu bol uložený trest odňatia slobody v trvaní 2 roky, so skúšobnou dobou 4 roky. Výkon trestu v trvaní 2 rokov so zaradením do ústavu s minimálnym stupňom stráženia, bol odsúdenému nariadený uznesením Okresného súdu Galanta, zo dňa 30.09.2009, právoplatným dňa 18.12.2009 o neosvedčení sa v skúšobnej dobe. Na výkon predmetného trestu nastúpil dňa 05.05.2010, a z výkonu trestu odňatia slobody bol podmienečne prepustený dňa 24.08.2011, uznesením Okresného súdu Trnava sp. zn. 5Pp/96/2011 so skúšobnou dobou na 3 roky a s osvedčením sa 01.01.2019. Súd si teda ustálil rozhodnú dobu potrebnú pre účely zisťovania vedenia nepretržitého života odsúdeného v rozmedzí od 24.08.2011 až doposiaľ. Relevantná doba na posúdenie splnenia podmienok na zahladenie odsúdenia je v zmysle § 92 ods. 1 písm. b) Tr. zákona päť rokov. Súd zo zadovážených charakteristík zistil, že odsúdený, podľa oznámenia OR PZ Galanta od roku 2011 neprechádza v systéme „denníka vyšetrovacích spisov“ ako trestne stíhaná osoba. Ďalej od OO PZ Močenok bolo zistené, že odsúdený v období od roku 2011 spáchal 4 priestupky na úseku cestnej premávky a to v dňoch 14.12.2021, 02.06.2022, 26.04.2023 a 07.08.2024. Zo správy od Obce Trnovec nad Váhom, bolo zistené, že odsúdený sa zdržiava na adrese trvalého pobytu v Obci Trnovec nad Váhom. Z aktuálneho odpisu registra trestov a pripojených spisov súd zistil, že menovaný bol celkovo 8-krát súdne trestaný. Naposledy bol odsúdený rozsudkom Okresného súdu Galanta sp. zn. 3T/168/2008 zo dňa 04.03.2009, ktoré odsúdenie má zahladené. Podľa § 92 ods. 1 písm. b) Tr. zákona súd môže zahladiť odsúdenie, ak odsúdený viedol po výkone alebo po odpustení trestu, alebo po premlčaní jeho výkonu riadny život nepretržite po dobu najmenej päť rokov, ak ide o odsúdenie na trest odňatia slobody prevyšujúci jeden rok. Súd preskúmal žiadosť odsúdeného o zahladenie odsúdenia a dospel k záveru, že čo sa týka odsúdenia vo veci Okresného súdu Galanta sp. zn. 3T/115/2005, možno konštatovať, že po prepustený z výkonu trestu dňa 24.08.2011 viedol odsúdený nepretržite po dobu najmenej 5 rokov riadny život a splnil zákonné podmienky pre zahladenie odsúdenia.
Na základe vyššie uvedených skutočností súd dospel k záveru, že odsúdený viedol nepretržite po dobu najmenej 5 rokov riadny život a splnil zákonné podmienky pre zahladenie odsúdenia. Z uvedených dôvodov súd rozhodol tak, ako je uvedené vo výrokovej časti tohto uznesenia. Poučenie: Proti tomuto uzneseniu možno podať sťažnosť na tunajšom súde, a to do troch pracovných dní od dňa oznámenia uznesenia. Uznesenie je oznámené jeho doručením. Sťažnosť má odkladný účinok.

